**CDS január 2018 Daj sa mi napiť.**

*Pane, daj mi takej vody.*

Táto žiadosť Samaritánky z Jánovho evanjelia sa na podnet streny na tento rok stáva našou výzvou na prahu roku 2018. Pán nám ponúka vodu, po ktorej už viac nebudeme smädní.

Dôkazom nášho smädu sú všetky naše nielen tie neuspokojené žiadosti, ale aj tie , ktoré nás dokázali uspokojiť iba načas alebo navonok. Voda z Pánovej studne čaká na to, aby uhasila všetky naše potreby tela i ducha a obmyla všetky naše nezriadené konania a plané túžby. Prameňom živej vody je Božie slovo i Božie telo. Oboje je nám k dispozícii a ponúka sa, aby sa stal náš život plnším, príťažlivejším a požehnaným. V prijímaní Božieho tela i slova nachádzame odpovede na otázky, ktoré sa pred nami vynárajú vďaka nášmu smädu po pravde.

Jednou z týchto otázok je aj otázka nášho saleziánskeho povolania. Mnohí sa pýtame, ako ho správne prežívať a ísť tou správnou cestou k Bohu cez našu charizmu. To, čo nám definujú PAŽ, síce uznávame a vnútorne prijímame. Reálne napĺňanie má však svoje úskalia, na ktoré narážame v procese práce, zamestnania, rodinných i spoločenských aktivít. Možno aj preto, lebo svoje saleziánske povolanie často vnímame ako akúsi kultúrnu, či spoločenskú nadstavbu nášho činnosťami nabitého života.

**Povolanie je však pozvanie a milosť**. Je mimo našich možností vyvolať ho a spôsobiť jeho vznik. Je to iniciatíva Boha. Je to konštantný prvok v biblických povolaniach a Ježiš to opakuje: „Nie vy ste si vyvolili mňa, ale ja som si vyvolil vás“ (*Jn* 15, 16). Je teda potrebné prijať ho a ďakovať zaň, modliť sa a pracovať.

Povolanie je cestou, úzko spojenou s vyzrievaním vo viere v dialógu s Bohom, ktorý trvá celý život. Zásadnou podmienkou povolania je viesť kresťanský život vždy v súlade s pravdou, mravnosťou, v modlitbe či apoštoláte. Silné osobné prijatie viery a **život vnútorne spojený s Kristom** sú nevyhnutné na vyzrievanie povolaní podľa Pánovho slova. Je potrebné, aby sme si to naplno uvedomovali .

Každé saleziánske spoločenstvo a každé stredisko predstavujú dona Bosca v prostredí, kde žijú a pôsobia, a sú poverené šíriť charizmu a poslanie saleziánskej rodiny. V PAŽ nachádzame nevyhnutný odkaz na prostredie spoločenstva a Združenia.

Združenie, verné vôli zakladateľa, má pružnú a funkčnú štruktúru založenú na troch úrovniach riadenia: miestnej, provinciálnej a svetovej. Touto organizáciou zabezpečuje účinnosť svojho pôsobenia v danom prostredí a otvorenosť voči univerzálnosti spoločenstva a poslania. (Čl. 34)

Nikto nemá povolanie na samotu a izoláciu. Preto nemôžeme ani s ľahostajnosťou a nezáujmom, či nezúčastnene pristupovať ani k takým výzvam, ako sú voľby novej provinciálnej rady. Je pravdou, že oblasť, ktorá má najväčšiu dôležitosť – z toho dôvodu, že od nej závisí vitalita Združenia –, je miestne stredisko. *Stredisko je naozaj nevyhnutnou štruktúrou, je vitálnou bunkou na dosahovanie cieľov Združenia, je jadrom a základom, pretože dáva energiu a podporu Združeniu, je jednotkou operatívnej základne. Iné orgány na vyššej úrovni (provinciálnej a svetovej) jestvujú preto, aby mu slúžili: podnecujú ho, posilňujú a pomáhajú mu na jeho ceste, rešpektujú jeho autonómiu (ktorú si neslobodno popliesť s nezávislosťou) a podporujú jeho spoločenstvo s celým Združením, s inými skupinami saleziánskej rodiny a s najvyšším moderátorom a najvyšším predstaveným Združenia – hlavným predstaveným.(Aktualizácia úradného komentára k PAŽ, 2016)* Na provinciálnej úrovni teda Združenie riadi provinciálna rada, ktorá podľa presného ustanovenia PAŽ koná kolegiálnym spôsobom. Naša participácia na voľbách nekončí napísaním mien troch kandidátov, ak sme radoví členovia združenia, ani poradou, koho voliť, ak sme ako členovia miestnych rád voličmi. Úlohy tých, ktorí budú niesť ťarchu služby a zodpovednosti za rast nášho združenia nielen do kvantity, ale predovšetkým do hĺbky, sú veľmi veľké a náročné. Preto pri ich výbere na februárovom kongrese je potrebná naša intenzívna modlitbová podpora. Ak sme voličmi aj prosba o dar rozlišovania, aby sme volili v súlade s Božím plánom s naším Združením. A tým zvoleným - už teraz vyprosujme odvahu a odhodlanie zodpovedne plniť zverenú službu.

Vnímajme túto našu CDS ako príchod k Jakubovej studni, kde nás čaká Ježiš, aby

nás oslovil svojim slovom a občerstvil živou vodou.

*Na zamyslenie:*

* Som si vedomý osobnej zodpovednosti za Združenie?
* Nie som salezián spolupracovník samotár?
* Aké iniciatívy vyviniem v prospech novej PR?

Januárové nekrology:

**Alena Dašková**

**(stredisko Dubnica nad Váhom) \*25.7.1961 - + 23.1.1995**

Narodila sa v Trenčianskych Tepliciach, bývala v Ilave. Vyštudovala stavebnú priemyslovku. Túžila študovať pedagogiku a venovať sa deťom. Nebolo jej to umožnené kvôli náboženskému presvedčeniu. Pracovala ako technický pracovník na údržbe mesta. Vo farskom spoločenstve sa zapájala do rôznych apoštolských činností – organizovania výletov a iných podujatí, viedla stretnutia detí a mládeže. Po príprave v Združení, zložila prísľub saleziánskej spolupracovníčky 20.5.1984. Neskôr začala pracovať v Bratislave ako vychovávateľka pre nepočujúce deti. Popri tejto práci študovala na Pedagogickej škole ale kvôli ťažkej psychickej chorobe, štúdium nedokončila. Bola slobodná.

Zomrela 34 ročná za neobjasnených tragických okolností.

**Anna Anderlová**

(stredisko Dubnica nad Váhom) **\* 10.7.1962 - + 31.1.2005**

Narodila sa v Ilave. Prísľuby k saleziánskym spolupracovníkom zložila 15.8.1991 vo veku 29 rokov. Bola slobodná invalidná dôchodkyňa, ktorá sa modlitbami a obetami snažila zachraňovať duše. Zomrela na sviatok dona Boscavo veku 43 rokov.

**Marta Vavrinská**

**(stredisko BA-Miletičova) \*1.3.1953- +23.1.2015**

Marta Vavrinská sa narodila s vrodeným telesným postihnutím. Študovala na Gymnáziu v Pezinku a v Brne na špeciálnej škole - optiku. Stala sa z nej optička na výbornej odbornej úrovni. Napriek zdravotným ťažkostiam, dokázala sa postarať sama o seba ba i pre iných vytvoriť pracovné miesta. Veľkodušne slúžila ľuďom v okolí. Bola starostlivou krstnou mamou, bratovým deťom. Svoj apoštolát uskutočňovala v Združení ASC. Napriek zdravotnému znevýhodneniu, svoj život žila naplno. Vyštudovala Teologickú fakultu UK v Bratislave a popri práci niekoľko rokov učila náboženstvo na špeciálnej škole. Dlhé roky sa s veľkou láskou starala o chorú mamu. Jej život bol naplnený láskou, službou, obetou. Z optiky musela odísť na plný invalidný dôchodok s pohybom len po dome, nakoľko bola odkázaná na kyslíkový prístroj. Svoj kríž denne obetovala za spásu duší. Aj vtedy sa snažila mať dobrú myseľ a humor. Po výraznom zhoršení zdravotného stavu bola na Vianoce 2014 prevezená do nemocnice, kde sa pravidelnou modlitbou korunky k Božiemu Milosrdenstvu i povzbudivými príbehmi od Bruna Ferrera pripravovala intenzívnejšie na stretnutie s Pánom. Zomrela v nemocnici v Podunajských Biskupiciach.